ເຜີຍແຜ່ຜົນສຳເລັດໂຄງການຄົ້ນຄວ້າ ເຄື່ອງຢອດ ເມັດເຂົ້າສຳລັບນາໂນນ
ສະຖາບັນພະລັງງານທົດແທນ ແລະ ວັດສະດຸໃໝ່, ກະຊວງວິທະຍາສາດ ແລະ ເຕັກໂນໂລຊີ (ກວຕ) ໃນນາມ
ເປັນເຈົ້າຂອງໂຄງການ ຄົ້ນຄວ້າເຄື່ອງຢອດເມັດເຂົ້າສຳລັບນາໂນນ ຊຶ່ງໄດ້ຮັບງົບປະມານຈາກໂຄງການຄົ້ນຄວ້າ ວິທະຍາສາດ ສົກປີ 2012-2013 ໄດ້ຈັດການຝຶກອົບຮົມການທົດລອງນໍາໃຊ້ຜົນສຳເລັດຂອງ ໂຄງການຄົ້ນຄວ້າ ເຄື່ອງຢອດເມັດເຂົ້າສຳລັບນາໂນນໃນວັນທີ 5 ກຸມພາ 2018 ທີ່ຜ່ານມາ ຢູ່ ສະຖາບັນດັ່ງກ່າວ.
ຈຸດປະສົງຂອງໂຄງການຄົ້ນຄວ້ານີ້ ເພື່ອເປັນໂຄງການຕົວແບບທີ່ສາມາດຊ່ວຍຫຼຸດຜ່ອນແຮງງານ ແລະ ຂັ້ນຕອນໃນການປູກເຂົ້າ, ທັງເປັນການສົ່ງເສີມນັກວິຊາການຂອງລາວໃຫ້ມີຫົວຄິດປະດິດສ້າງ ແລະ ມີຄວາມຮູ້ ຄວາມສາມາດທາງດ້ານເຕັກນິກໃໝ່ໆ ຮັບໃຊ້ເຂົ້າໃນຂະບວນການຜະລິດ ພ້ອມທັງເປັນການສົ່ງເສີມການສ້າງ ຄວາມເຂັ້ມແຂງທາງດ້ານວິຊາການໃຫ້ແກ່ພະນັກງານທ້ອງຖິ່ນ ແລະ ຊາວກະຊິກອນ.
ທ່ານ ນາງ ໄມຕີ ວົງຄຳຊາວ, ຫົວໜ້າສະຖາບັນພະລັງງານທົດແທນ ແລະ ວັດສະດຸໃໝ່ ໃຫ້ກຽດກ່າວ ເປີດການຝຶກອົບຮົມຄັ້ງນີ້ວ່າ: ການຝຶກອົບຮົມຄັ້ງນີ້ ແມ່ນ ເຜີຍແຜ່ຜົນສຳເລັດຂອງການຄົ້ນຄວ້າໂຄງການທີ່ກ່າວ ມານັ້ນ ແລະ ຈະໄດ້ຖ່າຍທອດບົດຮຽນລວມຜ່ານການຄົ້ນຄວ້າທາງພາກທິດສະດີ, ພາກປະຕິບັດຕົວຈິງຂອງການນຳ ໃຊ້ເຄື່ອງຢອດເມັດເຂົ້າ ລວມເຖິງຂັ້ນຕອນການ ຜະລິດທີ່ມີຂັ້ນຕອນທີ່ງ່າຍ ແລະ ປະຢັດເວລາ. ການຝຶກອົບຮົມຄັ້ງນີ້ ເປີດໂອກາດໃຫ້ນັກສຳມະນາກອນ ໄດ້ແລກປ່ຽນບົດ ຮຽນເຊິ່ງກັນ ແລະ ກັນທັງພາກທິດສະດີ ແລະ ພາກປະຕິບັດຜ່ານການຄົ້ນຄວ້າໂຄງການ.
ທ່ານຫົວໜ້າສະຖາບັນ ກ່າວວ່າ: ປັດຈຸບັນ, ການເພີ່ມຂຶ້ນຂອງພົນລະເມືອງລາວ ແລະ ການຂະຫຍາຍຕົວທາງດ້ານເສດຖະກິດ ໄດ້ມີການຂະຫຍາຍຕົວຢ່າງ ວ່ອງໄວ; ປະເທດລາວ ເປັນປະເທດທີ່ອຸດົມສົມບູນທາງດ້ານຊັບພະຍາກອນທຳມະຊາດ ແລະ ສິ່ງແວດລ້ອມ ຊຶ່ງເປັນເງື່ອນໄຂສະດວກ ແລະ ເໝາະສົມທີ່ສຸດໃນປູກຝັງ, ລ້ຽງສັດ ແລະ ການຜະລິດອຸດສະຫະກຳອື່ນໆ. ສະນັ້ນ, ວຽກງານການປູກເຂົ້າກໍເປັນວຽກງານໜຶ່ງທີ່ມີຄວາມສຳຄັນ ແລະ ຂາດບໍ່ໄດ້ສຳລັບປະຊາຊົນລາວພາຍໃນປະເທດ.
ທ່ານກ່າວຕື່ມວ່າ: ປັດຈຸບັນ, ການພັດທະນາເສດຖະກິດຂອງ ສປປ ລາວ ອີງໃສ່ການກະເສດເປັນຫຼັກ ໂດຍສະເພາະ ເລີ່ມຈາກການປູກເຂົ້າເພື່ອຄ້ຳປະກັນສະ ບຽງອາຫານ ແລະ ເປັນສິນຄ້າສົ່ງຂາຍອອກຕ່າງປະເທດ, ແຕ່ພົບກັບບັນຫາການເພີ່ມຂຶ້ນຂອງປະຊາກອນທີ່ໄວຊຶ່ງຮຽກຮ້ອງຄວາມຕ້ອງການທາງດ້ານປະລິມານການບໍລິ ໂພກ ກໍສູງຂຶ້ນຕາມມາ. ດັ່ງນັ້ນ, ຈຶ່ງຕ້ອງມີການຂະຫຍາຍເນື້ອທີ່ປູກເຂົ້າເພີ່ມຂຶ້ນ, ແຕ່ໃນຕົວຈິງຈໍານວນປະຊາກອນຜູ້ປູກເຂົ້າ ຊໍ້າພັດຫຼຸດໜ້ອຍຖອຍລົງ ແລະ ຫັນໄປເຮັດ ອາຊີບອື່ນແທນ; ແຮງງານໃນວຽກງານກະສິກຳປູກເຂົ້າກໍຂາດແຄນ. ອິງຕາມການລົງເກັບກຳຂໍ້ມູນຕົວຈິງຢູ່ເຂດພາກກາງ ຄື: ແຂວງຄຳມ່ວນ, ແຂວງສະຫວັນນະເຂດ ແລະ ແຂວງອື່ນໆ ຊຶ່ງມີທ່າແຮງການປູກເຂົ້າເປັນອາຊີບ ໄດ້ປະສົບບັນຫາການຂາດແຮງງານໃນການປັກດຳຕົ້້ນກ້າ ອີກທັງເປັນນາໂນນຊຶ່ງມີຄວາມຫຍຸ້ງຍາກໃນການປັກດຳ. ສະນັ້ນ, ສະຖາບັນພະລັງງານທົດແທນ ແລະ ວັດສະດຸໃໝ່ ຈຶ່ງມີແນວຄິດສ້າງເຄື່ອງຢອດເມັດສຳລັບນາໂນນນີ້ ເພື່ອຮັບໃຊ້ຊາວກະສິກອນ ສາມາດຜະລິດເຂົ້າໄດ້ຫຼາຍຂຶ້ນ ທັງປະຢັດລາຍຈ່າຍ, ໃຊ້ແຮງງານໜ້ອຍ ແລະ ທວງທັນຕາມລະດູການຜະລິດ. ອີກດ້ານໜຶ່ງ ເປັນການສົ່ງເສີມຊາວກະສິກອນ ແລະ ປະຊາຊົນປູກເຂົ້າໃຫ້ຫຼາຍຂຶ້ນ, ຊ່ວຍ ເຂົາເຈົ້າມີລາຍຮັບເພີ່ມຂຶ້ນ ແລະ ກ້າວໄປເຖິງການຫຼຸດພົ້ນອອກຈາກຄວາມທຸກຍາກຕາມນະໂຍບາຍຂອງລັດຖະບານ.
ບັນດາສຳມະນາກອນທີ່່ມາຈາກສູນກາງ ແລະ ທ້ອງຖິ່ນ ກວ່າ 30 ຄົນ ເຂົ້າຮ່ວມການຝຶກອົບຮົມຄັ້ງນີ໊.
ພາບ ແລະ ບົດຂ່າວ: ບຸນທັນ ນັນທະວົງ